Բեն Կարսոն

Բեն Կարսոն, Բենջամին Սոլոմոն կամ Բեն Կարսոն ավագ (անգլ.՝ Benjamin Solomon Ben Carson Sr., սեպտեմբերի 18, 1951(1951-09-18)[…], Դետրոյթ, Միչիգան, ԱՄՆ), ամերիկացի նյարդավիրաբույժ, աշխարհում առաջին ծոծրակային սիամական երկվորյակներին առանձնացնողը։ 2017 թվականի մարտի 2-ից եղել է ԱՄՆ-ի բնակարանաշինական և քաղաքային զարգացման 17-րդ նախարար։
2016 թվականի ԱՄՆ նախագահական ընտրությունների թեկնածու է առաջադրվել Հանրապետական կուսակցության կողմից։


== Կենսագրություն ==
Բեն Կարսոնը ծնվել է 1951 թվականի սեպտեմբերի 18-ին, ԱՄՆ Միչիգան նահանգի Դետրոյթ քաղաքում։ Նա ութ տարեկան է եղել, երբ ծնողները բաժանվել են։ Բեն Կարսոնը տարրական դպրոցում բոլոր առարկաներից ցածր առաջադիմություն է ունեցել և շատ բռնկուն երեխա է եղել։ Բեն Կարսոնի մայրը չի կարողացել նրան օգնել, քանի որ ինքն էլ կարդալ չի իմացել, սակայն իր որդիներին հորդորել է ինքնուրույն մտածել և նպատակներին հասնելու ձգտում ունենալ։ Նա ասել է, որ յուրաքանչյուր մարդ Աստծո համար մեծ կարևորություն ունի և եթե նրանք ջանքեր գործադրեն, ապա նրանց մոտ ամեն ինչ կստացվի։


== Գործունեություն ==


=== Վիրաբուժություն ===
Բեն Կարսոնը 1977 թվականի հուլիսի 1-ին աշխատանքի է անցել Բալթիմորի Ջոնս Հոպկինս հոսպիտալի մանկական կենտրոնում։ Նա իր կարիերայի սկզբնական շրջանում, որն անց է կացրել հայտնի համալսարանական կլինիկայում, բժշկական բնագավառում հասել է նշանակալի հաջողությունների։
1987 թվականին 70 մարդուց բաղկացած թիմը Կարսոնի գլխավորությամբ իրականացրել է սիամական երկվորյակների՝ Պատրիկ և Բենդժամին Բինդերների միակցված գլուխների առանձնացման՝ պատմության մեջ առաջին հաջող վիրահատությունը։ Վիրահատությունը տևել է 22 ժամ։
1997 թվականին սիամական երկվորյակներ Զամբի Ջոզեֆի և Լուկի Բանդայի առանձնացման վիրահատությունն էլ է կատարել Բեն Կարսոնը։
2002 թվականի հունիսին Կարսոնի մոտ ախտորոշվել է քաղցկեղ։


=== Քաղաքականություն ===
Բեն Կարսոնը ԱՄՆ Հանրապետական կուսակցության անդամ է։ Նա դեմ է աբորտներին և նույնասեռ ամուսնություններին։ Առողջ ապրելակերպի և Ամերիկայի հրեա-քրիստոնեական արժեքների վերածննդի կողմնակից է։ Նա քննադատում է լիբերալ հանրապետականներին։
Կարսոնը 2016 թվականին հայտնել է ԱՄՆ նախագահական ընտրություններում իր թեկնածությունն առաջադրելու մասին։ 2016 թվականի ԱՄՆ-ի նախագահական ընտրություններում Հանրապետական կուսակցության կողմից առաջադրվել է նախագահի թեկնածու։ Երեք նահանգների հանրապետականների շրջանում Կվինիպեկսկի համալսարանի հարցման արդյունքում պարզվել է, որ սևամորթ թեկնածու Բեն Կարսոնը 2015 թվականի հոկտեմբերի 7-ին զբաղեցրել էր երկրորդ տեղը. Օհայոյում՝ 17 %, Փենսիլվանիայում՝ 17 %, Ֆլորիդայում՝ 16 %: 2015 թվականի հոկտեմբերի 21-ից մինչև 25-ը ընկած ժամանակահատվածում The New York Times ամսագրի և CBS հեռուստաալիքի հեռախոսային հարցումներից պարզվել է, որ Բեն Կարսոնը Հանրապետական կուսակցության անդամների 26 % ձայների աջակցության շնորհիվ զբաղեցրել է առաջին տեղը:
2016 թվականի մարտի 2-ին Բեն Կարսոնը հայտարարել է նախագահական ընտրություններին իր մասնակցությունը դադարեցնելու մասին։ Նա իր որոշումը մեկնաբանել է սուպեր երեքշաբթիի արդյունքների լույսի ներքո քաղաքական առաջընթացի բացակայությամբ։ Դրանից շատ չանցած, Կարսոնը ընտրողներին հորդորել է քվեարկել իր մրցակից Դոնալդ Թրամփի օգտին։
2016 թվականի նոյեմբերի 22 -ին Թրամփը խոսել է Բնակարանաշինական և քաղաքային զարգացման նախարարի պաշտոնում Կարսոնի թեկնածությունը դիտարկելու մասին։  2016 թվականի դեկտեմբերի 5-ին Կարսոնը պաշտոնապես առաջադրվել է այդ պաշտոնին, իսկ 2017 թվականի մարտի 2-ին ԱՄՆ-ի սենատը 58 կողմ և 41 դեմ ձայներով հաստատել է նրան այդ պաշտոնում։


== Կարսոն կրթաթոշակային հիմնադրամ ==
Կարսոնը և նրա կինը 1994 թվականին  ստեղծել են Կարսոն կրթաթոշակային հիմնադրամ  (անգլ.՝ Carson Scholars Fund): Այն կրթաթոշակ էր շնորհում 4-11-րդ դասարանների ուսանողներին՝ «գերազանց առաջադիմության և մարդկային հատկանիշների» համար։ Կարսոն կրթաթոշակային հիմնադրամի արժանացողը ստանում է 1000 ԱՄՆ դոլար կրթաթոշակ։ Այդ պատվին արժանացել են 6700 ուսանողներ։ Ողջ կյանքի ընթացքում Կարսոն կրթաթոշակային հիմնադրամի աշխատանքի և բարեգործական այլ նախաձեռնությունների համար, 2005 թվականին Կարսոնին շնորհվել է Վիլյամ Է. Սիմոն մրցանակ մարդասիրական առաջնորդության համար։


== Անձնական կյանք ==
Կարսոնը և նրա կինը՝ Քենդի Ռաստին, ծանոթացել են 1971 թվականին Եյլի համալսարանում։ Նրանք ամուսնացել են 1975 թվականին և ունեցել 3 որդի՝  Բեն կրտսերը, Ռոյսը և Մյուրեյը։ Բեն Կարսոնն ու իր ընտանիքը դավանում են «ադվենտիզմին»։
2001 թվականին Բեն Կարսոնն ու իր կինը գնել են 48 հա մակերեսով անշարժ գույք Մերիլենդ նահանգի Ուպերկո համայնքում։
Շագանակագեղձի քաղցկեղի ախտորոշվելուց հետո Կարսոնը վիրահատվել Է Ջոն Հոփկինսի հիվանդանոցում։ Վիրահատությունը եղել է 2002 թվականի օգոստոսի 7-ին,  տևել է երկու ժամ։
2013 թվականին Կարսոնն իր մոր և կնոջ հետ տեղափոխվել են Ֆլորիդա նահանգի արևմուտք՝ Ուեսթ Պալմ Բիչ քաղաք։ Բնակարանաշինական և քաղաքաշինության նախարարի պաշտոնը ստանձնելուց հետո Կարսոնը 2017 թվականի փետրվարին Վիրջինիա նահանգում գնել է 1,22 միլիոն դոլար արժողությամբ տուն։ Նույն տարվա մայիսին վաճառել է իր Ուեսթ Պալմ Բիչի տունը շուրջ 900.000 դոլարով։


== Վաստակած հանգստի անցնել ==
Կարսոնը 2013 թվականին հայտարարել է, որ նյարդավիրաբուժական բնագավառում իր աշխատանքն ավարտված է։ Աշխատելով 36 տարի՝ 2013 թվականի հուլիսի 1-ին, պաշտոնապես  թոշակի է անցել։


== Երազանքներ ==
Բենը միջնակարգ դպրոցում սովորելու ժամանակ երազել է դառնալ բժիշկ և միսիոներ։ Նա սկսել է ավելի շատ կարդալ և ուշադրություն դարձնել ուսմանը։ Դպրոցն ավարտելուց հետո նա ընդունվել և ավարտել է Եյլի համալսարանի հոգեբանության բաժինը, ապա Միչիգանի համալսարանի բժշկական բաժինը։


== Պարգևներ ==

Բեն Կարսոնը 2008 թվականին պարգևատրվել Ազատություն նախագահական մեդալով  ԱՄՆ-ի 43-րդ նախագահ Ջորջ Ու. Բուշի կողմից։


== Մատենագրություն ==
«Ոսկե ձեռքեր, Բեն Կարսոնի պատմությունը» (անգլ.՝  Gifted Hands: The Ben Carson Story) 1990 թվական
«Լայն մտքեր» (անգլ.՝ Think Big, Zondervan Publishing), 1996 թվական
«Ամբողջ նկարը» (անգլ.՝ The Big Picture, Zondervan Publishing ), 2000 թվական
«Մի վախեցիր ռիսկի դիմել» 2008 թվական
«Շնորհալի ձեռքեր, Բեն Կարսոնի պատմությունը» (անգլ.՝ Gifted Hands: The Ben Carson Story), 2009 թվական
«Գեղեցիկ Ամերիկան, վերածնունդ, որը երկիրը ավելի հզորացրեց» (անգլ.՝ America the Beautiful: Rediscovering What Made This Nation Great), 2011 թվական
«Մեկ ազգ,  ինչ կարող ենք մենք անել Ամերիկայի ապագայի համար» (անգլ.՝ One Nation: What We Can All Do to Save America’s Future), 2014 թվական
«Մեկ ձայն, լսեք ձեր ձայնը» (անգլ.՝ One Vote: Make Your Voice Heard), 2014 թվական
Վերջին գիրքը ըստ վարկածի (անգլ.՝ New York Times) բեսթսելլեր է «Մեկ ազգ» 2014 թվական, վաճառքով գերազանցել է Հիլարի Քլինթոնի «Դժվար ընտրություն» (անգլ.՝ Hard Choices):


== Կինեմատոգրաֆիայում ==
«Ոսկե ձեռքեր, Բեն Կարսոնի պատմությունը» (անգլ.՝ Gifted Hands: The Ben Carson Story), ռեժիսոր Թոմաս Քարթերի հեռուստատեսային կինոնկար, հիմնված է իրական իրադարձությունների հիման վրա։


== Նշումներ ==


== Ծանոթագրություններ ==


== Արտաքին հղումներ ==
Dr. Benjamin Carson Johns Hopkins University վեբ կայքից
Carson's Speech at the National Prayer Breakfast ՅուԹյուբում from February 7, 2013
Ben Carson interviewed on Conversations from Penn State
In Depth interview with Carson, August 4, 2013
NationBuilder: The National Draft Ben Carson for President Committee Archived 2015-03-18 at the Wayback Machine.